“Tomosha” bolalar musiqiy teatr-studiyasi faoliyatini yanada takomillashtirish toʻgʻrisida
(resolution, 2022-04-05)

Madaniyat va sanʼatning xalq hayotidagi oʻrni va ahamiyatini oshirish, yosh avlodni milliy va umuminsoniy qadriyatlar, ona yurtga muhabbat va sadoqat ruhida tarbiyalash, madaniyat va sanʼat bilan yaqindan bahramand etishni nazarda tutib yoshlarni madaniyat va sanʼat muassasalariga keng qamrab olish, shuningdek, teatr-studiyaning toʻlaqonli faoliyat yuritishini tashkil etish hamda faoliyatini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligining “Tomosha” bolalar musiqiy teatr-studiyasi” davlat muassasasi (keyingi oʻrinlarda teatr-studiya deb ataladi) binosida homiylik xayriyalari hisobiga qurilish-montaj ishlari yakunlanganligi maʼlumot uchun qabul qilinsin. 2. Quyidagilar teatr-studiyaning asosiy vazifalari etib belgilansin: bolalar tomonidan ijro etilgan badiiy jihatdan yuksak, xalqchil asarlarni sahnalashtirish, teatrlashtirilgan tomosha va konsert dasturlarini yaratish va namoyish etish; teatr va qoʻshiqchilik sanʼati orqali bolalarni milliy mumtoz sanʼat, jahon klassik musiqasi, shuningdek, xalq ijodiyotining yorqin namunalari bilan tanishtirish va oʻrgatish; bolalar orasida teatr va tomosha sanʼatini keng targʻib qilish hamda iqtidorli bolalarni kashf etish, ularni ragʻbatlantirish maqsadida mamlakatimiz va xorijiy muassasalar bilan oʻzaro manfaatli hamkorlikni amalga oshirish; turli bolalar festivallari, koʻrik-tanlovlar, madaniyat, sanʼat, ilm-fanning atoqli arboblari bilan uchrashuvlar, benefis, teatr spektakllari, maxsus tayyorlangan dasturlar, ijodiy kechalar tashkil qilish va oʻtkazish; mamlakatda va xorijda teatr va tomosha gastrol faoliyatining keng koʻlamli dasturlarini ishlab chiqish va amalga oshirish. 3. Oʻzbekiston Respublikasi Madaniyat vazirligining “Tomosha” bolalar musiqiy teatr-studiyasi” davlat muassasasi shtatlari 1-ilovaga muvofiq tasdiqlansin. 4. Quyidagilar teatr-studiya faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; teatr-studiyaning spektakl, teatrlashtirilgan tomoshalar namoyishi va gastrol faoliyatidan tushadigan mablagʻlar; xalqaro moliya institutlari hamda donor tashkilotlar grantlari; yuridik va jismoniy shaxslarning homiylik xayriyalari; qonunchilikda taqiqlanmagan boshqa manbalar. Bunda, teatr-studiyaga Oʻzbekiston Respublikasi Davlat budjetidan mablagʻlar uning oʻz daromadlari bilan qoplanmagan qismi uchun ajratiladi. 5. Oʻzbekiston Respublikasi Madaniyat vazirligi: bir oy muddatda teatr-studiyaning yangi tahrirdagi ustavining belgilangan tartibda davlat roʻyxatidan oʻtkazilishini; teatr-studiyaning faoliyatini yoʻlga qoʻyish uchun malakali mutaxassislar bilan toʻldirilishini taʼminlasin. 6. Tadbirlar samarali oʻtkazilishini taʼminlash uchun teatr-studiyaga budjetdan tashqari mablagʻlar hisobiga bitta yengil avtomobil va bitta avtobus xarid qilish hamda saqlash uchun limit belgilansin. 7. Oʻzbekiston Respublikasi Vazirlar Mahkamasining 2-ilovaga muvofiq ayrim qarorlariga oʻzgartirish va qoʻshimcha kiritilsin. 8. Oʻzbekiston Respublikasi Madaniyat vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 9. Mazkur qarorning bajarilishini nazorat qilish Oʻzbekiston Respublikasi madaniyat vaziri B.S. Sayfullayev zimmasiga hamda Vazirlar Mahkamasining Yoshlar siyosati, madaniyat, maʼnaviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin. T/r Tarkibiy boʻlinmalar va lavozimlarning nomi Shtat birligining soni I. Maʼmuriy boshqaruv xodimlari 1. Direktor 1 2. Direktor oʻrinbosari 1 3. Bosh muhandis 1 4. Bosh administrator 1 5. Bosh buxgalter 1 6. Libosxona mudiri 1 II. Badiiy boshqaruv xodimlari 7. Badiiy rahbar 1 8. Bosh rejissor 1 9. Bosh baletmeyster 1 10. Badiiy sahnalashtirish boʻlimi mudiri 1 11. Musiqa boʻlimi mudiri 1 12. Adabiy boʻlim mudiri 1 13. Truppa rahbari 1 III. Badiiy xodimlar 14. Sahnalashtiruvchi rejissor 1 15. Sahnalashtiruvchi rassom 1 16. Modelyer rassom 1 17. Bezakchi rassom 1 18. Xormeyster 1 19. Baletmeyster 1 20. Konsertmeyster 1 21. Balet repetitori 1 22. Vokal repetitori 1 23. Ovoz rejissori 2 24. Ovoz operatori 1 25. Chiroq boʻyicha rassom 1 IV. Ijodiy xodimlar 26. Artist-vokalist (solist) 10 V. Mutaxassislar 27. Yuriskonsult* 1 28. Oʻqituvchi 1 29. Kadrlar boʻyicha inspektor 1 VI. Texnik va xizmat koʻrsatuvchi xodimlar 30. Chiroq yorituvchi 2 31. Liboschi 1 32. Sahna mashinisti 2 33. Qorovul ** 34. Ish yurituvchi 1 35. Videomuhandis 1 1. Vazirlar Mahkamasining “Tomosha” bolalar musiqiy teatr-studiyasi faoliyatini tashkil qilish toʻgʻrisida” 2010-yil 3-dekabrdagi 285-son qarorining 2, 5 va 7-bandlari oʻz kuchini yoʻqotgan deb hisoblansin. 2. Vazirlar Mahkamasining “Davlat teatrlari va konsert-tomosha muassasalari faoliyatini yanada takomillashtirish chora-tadbirlari toʻgʻrisida” 2019-yil 18-apreldagi 329-son qarori bilan tasdiqlangan Davlat teatrlari toifalarini belgilash tartibi toʻgʻrisidagi nizomning 6-bandiga quyidagi mazmundagi xatboshi qoʻshilsin: “Tomosha” bolalar musiqiy teatr-studiyasi” va “Diydor” yoshlar eksperimental teatr-studiyasi” davlat muassasalarining bazaviy lavozim maoshlari 2-guruh asosida qoʻllaniladi”.